Cleòpatra

Cleòpatra VII Filopàtor () va ser la darrera reina d'Egipte, de la dinastia hel·lènica dels Ptolemeu, que va ser creada per Ptolemeu I Soter, general d'Alexandre el Gran. Va néixer cap a l'any 69 aC, i va morir l'any 30 aC. Era filla de Cleòpatra V Trifena i de Ptolemeu XII Auletes, de qui va heretar el tron l'any 51 aC a l'edat de 18 anys juntament amb el seu germà Ptolemeu XIII Filopàtor (que tenia tan sols 12 anys), que seria el seu home, segons el requeriment de les lleis de regnat i successió del moment.

Començament del regnat 

Cleòpatra tenia diversos germans: Berenice IV i Cleòpatra VI com a germanes majors (ambdues van regnar en vida de son pare a qui havien expulsat del regne), una germana menor anomenada Arsínoe IV i dos germans menors amb el nom de Ptolemeu XIII i Ptolemeu XIV Filopàtor. L'educació de tots ells va ser purament grega, segons costum ptolemaic. Cleòpatra va ser el primer membre d'aquesta dinastia que va aprendre a parlar l'idioma egipci; però no només coneixia aquest idioma sinó també el grec, l'hebreu, el sirià i l'arameu i potser també el llatí. Va aprendre, així mateix, literatura, música, ciències polítiques, matemàtiques, astronomia i medicina. A més, tenia fama de ser una dona molt bella i de maneres dolces i educades.

Després de tres anys regnant, el seu germà Ptolemeu, aconsellat pels seus assessors Potí i Aquil·les, va expulsar la seva germana del tron i la va obligar a exiliar-se a Síria. Des d'aquesta regió, Cleòpatra va pretendre recuperar el tron, reunint un bon exèrcit per a aquest fi, però realment no va aconseguir res fins a l'arribada a Alexandria de Juli Cèsar l'any 48 aC. Un any més tard, el 47 aC, Ptolemeu XIII va morir ofegat quan fugia d'una batalla perduda contra Juli Cèsar, i aquest va proclamar Cleòpatra reina absoluta d'Egipte, i a més la va obligar a casar-se novament amb el seu altre germà menor, que tenia 12 anys i que seria Ptolemeu XIV.

Com a conseqüència de la lluita a Alexandria, es va declarar un gran incendi i el resultat final va ser la pèrdua de molts i importants edificis, entre altres el famós Musèon d'Alexandria amb la seva biblioteca.

Juli Cèsar i Marc Antoni 
Ja s'ha vist com la família reial de Cleòpatra havia desencadenat una guerra civil entre els seus membres. Juli Cèsar va arribar a Egipte com a general romà per concloure aquesta qüestió i va ser llavors quan va tenir lloc la batalla al mar i l'incendi d'Alexandria. Després d'assegurar Cleòpatra en el tron egipci i casar-la amb qui va ser Ptolemeu XIV (el seu germà menor), Juli Cèsar va tornar a Roma, però Cleòpatra va decidir seguir-lo, i es va preocupar de deixar al regne un govern segur. A Roma va viure com a concubina de Cèsar i allà va nàixer el seu fill (que se suposa ho era també de Juli Cèsar) el qual van anomenar Ptolemeu Cesarió (futur Ptolemeu XV Cesarió). L'any 44 aC va tenir lloc l'assassinat de Cèsar, projectat i executat per un grup de famílies senatorials republicanes que hi veien l'ambició d'un futur rei, cosa que odiaven. Després de la seva mort, Cleòpatra va tornar amb el seu fill a Egipte; es diu que va manar enverinar el seu germà, el rei Ptolemeu XIV, i que va convertir Cesarió en corregent.

Marc Antoni era un general i polític romà, amic de Juli Cèsar, que havia estat comandant en cap en el seu exèrcit. Arran de l'assassinat d'aquest, va perseguir els culpables, Brutus i Cassi i, a més a més, va saber enfrontar el poble romà contra ells i guanyar-se el suport i la inclinació de la gent cap a ell. En sorgir uns altres dos rivals, van formar un triumvirat. Es va desencadenar d'aquesta manera una guerra civil entre els partidaris del triumvirat i els seguidors republicans. Marc Antoni va cridar en la seva ajuda la reina Cleòpatra, perquè acudís amb les seves naus a Tars, però la reina es va negar que Egipte entrés en una guerra civil dels romans. Marc Antoni va decidir, llavors, viatjar a Egipte per parlar directament amb la sobirana i demanar-li explicacions. El resultat d'aquest viatge va ser que ambdós personatges es van enamorar i que Marc Antoni va decidir quedar-se a Egipte al costat de Cleòpatra. Però els assumptes de Roma el cridaven i l'any 40 aC va haver de tornar a la capital de l'imperi. Allà va complir amb la promesa de casar-se amb Octàvia, germana de Gai Cèsar Octavi August, el futur primer emperador de Roma i renebot de Juli Cèsar. Octavi (que així se l'anomenava llavors) era gran amic de Marc Antoni, encara que, amb el temps i els esdeveniments, aquesta amistat es va veure truncada.

Després de la marxa de Marc Antoni a Roma, Cleòpatra va donar llum dos xiquets bessons (Alexandre Heli i Cleòpatra Selene) i un temps després, un altre (Ptolemeu Filadelf). L'any 36 aC, Marc Antoni va viatjar amb una expedició a Orient per lluitar contra els parts. Cleòpatra va reunir-s'hi amb ell i van tenir-hi el seu tercer fill. La campanya va tindre un gran èxit, que van decidir celebrar a Alexandria on es van quedar a viure, fins que l'any 32 aC, Octavi va declarar la guerra a ambdós, va sollevar el poble romà contra la mala conducta de Marc Antoni i aquest es va divorciar oficialment d'Octàvia. Es va donar llavors la batalla d'Àccium, al 31 aC, que va ser un desastre per a Marc Antoni i la flota de Cleòpatra. Després d'aquesta derrota i enganyat per un fals informe sobre la mort de Cleòpatra, Marc Antoni es va suïcidar deixant-se caure sobre la seva pròpia espasa.

Mort de Cleòpatra 

Octavi (el futur emperador August) havia acusat l'any 32 aC públicament Cleòpatra de diversos càrrecs molt greus: màgia, incest, luxúria, adoració d'ídols animals… posant d'aquesta manera en contra seu el senat romà i tota la població. Es deia que la mala conducta de Marc Antoni es devia als embruixaments d'aquesta reina.

Els plans d'Octavi implicaven agafar la reina com a presonera i portar-la a Roma per, així, demostrar la seva superioritat i la seva victòria, però no va ser possible perquè, veient el seu futur com a esclava tal vegada en el seu propi país on havia sigut sobirana, Cleòpatra va triar morir i va prendre la decisió de suïcidar-se. Va demanar a les seves criades Ires i Charmion que li portessin una cistella amb fruites i que fiquessin dins una cobra egípcia, el famós àspid responsable de la seva mort. Abans de morir va escriure una missiva a Octavi on li comunicava el seu desig de ser soterrada juntament amb Marc Antoni. Això succeïa el 12 d'agost de l'any 30 aC.

Els fills de Cleòpatra 
Després de la batalla d'Àccio i tement el pitjor, Cleòpatra va voler enviar el seu fill Cesarió lluny d'Egipte cap al sud, però va ser traït pel seu professor particular, Rhodon i va ser assassinat per ordre d'Octavi.

Després de la mort de Cleòpatra, els seus altres fills van ser portats a Roma i criats per l'esposa d'Octavi. Cleòpatra Selene es va casar amb el rei Juba II de Mauritània i van tenir un fill, a qui van anomenar Ptolemeu i que va heretar el regne de son pare l'any 23 aC, fins que l'emperador Calígula va fer-lo matar quaranta anys més tard. D'Alexandre Heli i Ptolemeu Filadelf no se sap bé el seu parador, encara que es creu que se'n van anar a viure a Mauritània amb la seva germana o van morir de malaltia.

El tema de Cleòpatra 
La seva vida i la seva mort, així com els seus amors amb els dos personatges romans, Juli Cèsar i Marc Antoni, han servit d'inspiració a través dels temps pels literats i cineastes. Les obres més famoses són Antoni i Cleòpatra (1606), de William Shakespeare, Tot per amor (1678), de l'autor teatral anglès John Dryden i Cèsar i Cleòpatra (1901) de George Bernard Shaw.

Els cineastes Méliès, i Cecil B. de Mille li van dedicat bones produccions. La pel·lícula més famosa és Cleòpatra, de Joseph L. Mankiewicz, protagonitzada per l'actriu Elizabeth Taylor (Cleòpatra), Richard Burton (Antoni), i Rex Harrison (Cesar), que costà 44 milions de dòlars d'aquella època (1963), i fou el segon film més car mai fet (després va ser superat per War and Peace, de 1968). L'elevat cost va ser degut al fet que Mankiewicz feu un rodatge quilomètric que després seria retallat successivament, primer per la mateixa productora, i després pels distribuïdors, i deixaria finalment el metratge reduït a 192 minuts. Un detall ens fa veure el que va fer Mankiewicz: va reconstruir el fòrum de Roma amb les mides doblades, d'altra manera no hi cabien tots els actors, extres, etc., de l'escena de l'entrada de Cleòpatra a Roma.

Molts artistes n'han fet pintures i escultures: Tiepolo, Regnault, etc. Cleòpatra és un dels principals personatges a l'opera de Händel Giuilo Cesare.

En el 2001, el Museu Britànic li va dedicar una exposició i amb aquest marc va haver-hi un interessant debat sobre la seva bellesa. Sense comptar que és una protagonista bastant significativa dels personatges d'Astèrix. I a més de tot açò, hi ha una marca de cigarrets que porta el seu nom.

Referències

Vegeu també 

 La dona a l'Antic Egipte
 

Reines de l'antic Egipte